પાટીદાર અનામત માટે ય ગુજરાતમાં આંદોલન થયું છે. હાર્દિક પટેલે આગેવાની લીધી પણ સરકારે સ્પષ્ટ કહ્યું કે, પાટીદાર અનામત શકય નથી. સુપ્રીમ કોર્ટના ચુકાદા મુજબ 50 ટકાની મર્યાદામાં જ અનામત આપી શકાય. બીજું કે, મહારાષ્ટ્રમાં પછાત જ્ઞાતિ આયેગે મરાઠાઓ અંગે સર્વેક્ષણ કર્યું, અહેવાલ તૈયાર કર્યો. 45 હજાર પરિવારોને રૂબરૂ મળી આ અહેવાલ તૈયાર કરાયો અને એમાં મરાઠાઓ પછાત છે એવું જણાવ્યું. ગુજરાતમાં પાટીદારો અંગે આવું કોઇ સર્વેક્ષણ થયું નથી અને પાટીદારો ‘ગરીબ’ નથી એવી વ્યાપક માન્યતા છે એટલે ગુજરાતમાં પાટીદારોને અનામત મળવાનું મુશ્કેલ છે. હા, હાર્દિક પટેલે મરાઠા અનામત મુજબ ગુજરાતમાં પાટીદાર અનામતની માગણી કરી છે. ગુજરાત સરકાર આ મુદ્દે કેવું વલણ અખત્યાર કરે છે એ જોવાનું છે.